**CP 21- คำนิยามบทความทางวิชาการ**

**บทความทางวิชาการ**

**๑. คำนิยาม**

 งานเขียนที่มีการกำหนดประเด็นที่ต้องการอธิบายหรือวิเคราะห์อย่างชัดเจน ทั้งนี้ มีการวิเคราะห์

ประเด็นดังกล่าวตามหลักวิชาการ/ วิชาชีพจนสามารถสรุปผลการวิเคราะห์ในประเด็นนั้นได้ อาจเป็นการนำ

ความรู้จากแหล่งต่างๆ มาประมวลร้อยเรียงเพื่อวิเคราะห์อย่างเป็นระบบ โดยที่ผู้เขียนแสดงทัศนะทางวิชาการของตนไว้อย่างชัดเจนด้วย

**๒. ลักษณะการเผยแพร่ (กรณีใดกรณีหนึ่ง)**

 ๒.๑ เผยแพร่ในรูปแบบของบทความในวารสารทางวิชาการ หนังสือ หรือจุลสาร ทั้งนี้ วารสารทางวิชาการ หนังสือ หรือจุลสารนั้น อาจเผยแพร่เป็นรูปเล่มสิ่งพิมพ์หรือเป็นสื่ออิเล็กทรอนิกส์อื่น เช่น ซีดีรอมหรือเว็บไซต์

 ๒.๒ เผยแพร่ในหนังสือประมวลผลการประชุมทางวิชาการ (Proceedings) หรือเอกสารอิเล็กทรอนิกส์ซึ่งประมวลผลการประชุมวิชาการ (E-Proceedings)

 ๒.๓ เผยแพร่ทางเว็บไซต์ของมหาวิทยาลัยหรือหน่วยงานต่างๆ ตามที่คณะกรรมการพิจารณากำหนดตำแหน่งระดับชำนาญการ ระดับเชี่ยวชาญและระดับเชี่ยวชาญพิเศษ ระดับมหาวิทยาลัยรับรอง ซึ่งก่อนเผยแพร่ได้ผ่านกระบวน การกลั่นกรองและรับรองโดยผู้ทรงคุณวุฒิหรือผู้บังคับบัญชาแล้ว

 เมื่อได้เผยแพร่ตามลักษณะข้างต้นและได้มีการพิจารณาประเมินคุณภาพของบทความทางวิชาการ นั้นแล้ว การนำบทความทางวิชาการนั้น มาแก้ไขปรับปรุงหรือเพิ่มเติมส่วนใดส่วนหนึ่งเพื่อนำมาเสนอขอแต่งตั้งขึ้นดำรงตำแหน่งสูงขึ้นและให้มีการประเมินคุณภาพบทความทางวิชาการนั้นอีกครั้งหนึ่งจะกระทำไม่ได้

**๓. รูปแบบ**

 เป็นบทความที่มีความยาวไม่มากนัก ประกอบด้วย หลักการและเหตุผลหรือที่มาของประเด็นที่ต้องการอธิบายหรือวิเคราะห์ กระบวนการอธิบาย หรือวิเคราะห์และสรุป มีการอ้างอิงและบรรณานุกรมที่

ครบถ้วนและสมบูรณ์

**๔. ลักษณะคุณภาพ**

 **๔.๑ ระดับดี**

 (๑) เป็นผลงานที่มีการกำหนดประเด็นที่ต้องการอธิบายหรือวิเคราะห์อย่างชัดเจน

 (๒) เป็นผลงานที่มีเนื้อหาสาระถูกต้องสมบูรณ์ มีแนวคิดและการนำเสนอที่ชัดเจนเป็นประโยชน์ต่อวงวิชาการ/ วิชาชีพ

 (๓) เป็นผลงานที่มีแหล่งอ้างอิงที่ถูกต้อง การใช้ภาษาที่ชัดเจน เหมาะสม และถูกต้องตามหลักภาษา

 (๔) เป็นผลงานที่มีการนำเสนอที่ชัดเจน มีเอกภาพ ไม่สับสน สามารถทำให้ผู้อ่านติดตามเนื้อหาของผลงานได้โดยสะดวก

 **๔.๒ ระดับดีมาก** ใช้เกณฑ์เดียวกับระดับดี และต้อง

 (๑) เป็นผลงานที่มีการวิเคราะห์และเสนอความรู้หรือวิธีการที่ทันสมัยต่อความก้าวหน้าทางวิชาการ/ วิชาชีพ และเป็นประโยชน์ต่อวงวิชาการ/ วิชาชีพ สามารถนำไปใช้อ้างอิงหรือนำไปปฏิบัติได้

 (๒) เป็นผลงานที่มีเนื้อหาสาระทางวิชาการที่ทันสมัย

 (๓) เป็นผลงานที่สามารถนำไปใช้เป็นแหล่งอ้างอิงหรือนำไปปฏิบัติได้

 **๔.๓ ระดับดีเด่น** ใช้เกณฑ์เดียวกับระดับดีและดีมาก และต้อง

 (๑) เป็นผลงานที่มีลักษณะเป็นงานบุกเบิกความรู้ใหม่ในเรื่องใดเรื่องหนึ่ง

 (๒) เป็นผลงานที่มีการกระตุ้นให้เกิดความคิดและค้นคว้าอย่างต่อเนื่อง เป็นที่เชื่อถือและยอมรับในวงวิชาชีพ

 (๓) เป็นผลงานที่มีการวิเคราะห์อย่างเป็นระบบ และสรุปประเด็นการวิเคราะห์ จนสามารถให้ข้อเสนอแนะที่เป็นประโยชน์อย่างเหมาะสม